Minnst fimm létu lífið og tugir slösuðust í mannskaðaveðri sem gekk yfir fjölda þorpa í suðausturhluta Tékklands í gær. Öflugur skýstrókur skildi eftir sig slóð eyðileggingar og sjónarvottar segja engu líkara en sum þorpanna hafi orðið fyrir sprengjuárás.
Mikið tjón varð í óveðrinu sem gekk yfir síðdegis í gær og fram á nótt. Tjónið var mest í bæjum og þorpum við landamærin að Austurríki og Slóvakíu. Miklar truflanir urðu á samgöngum. Meðal annars lokaðist aðal hraðbrautin milli Prag og Bratislava, höfuðborgar Slóvakíu, þegar rafmagnslínur slitnuðu og lokuðu veginum. Svo öflugir skýstrókar eru sjaldgæfir á þessum slóðum en þeim fylgdi ógnarhaglél með höglum á stærð við tennisbolta. Umtalsvert tjón varð á mannvirkjum í illviðrinu og tæplega áttatíu þúsund heimili og fyrirtæki voru enn án rafmagns í morgun. Skýstrókurinn eirði engu sem fyrir varð en vindur fór yfir sextíu metra á sekúndu og enn hærra í hviðum. Tré rifnuðu upp með rótum og bílar liggja eins og hráviði á víð og dreif. Slökkviliðs- og björgunarmenn eru enn að leita í rústum húsa og óttast er að fleiri eigi eftir að finnast látnir. Yfirvöld hafa staðfest að fimm hafi látið lífið og rúmlega hundrað slasast. Jan Hamacek innanríkisráðherra kom á svæðið á morgun. Hann lýsti yfir neyðarástandi og sagði stöðuna mjög alvarlega, yfirvöld ætli að gera allt sitt til að bregðast við og aðstoða íbúa.
Minnst fimm létu lífið og tugir slösuðust í mannskaðaveðri sem gekk yfir fjölda þorpa í suðausturhluta Tékklands í gær. Öflugur skýstrókur skildi eftir sig slóð eyðileggingar og sjónarvottar segja engu líkara en sum þorpanna hafi orðið fyrir sprengjuárás. 